ak:Fresh | Fresh Namibie | Aandkerk - SOUT - BLOED, SWEET, TRANE
SOUT - BLOED, SWEET, TRANE
Ons almal moes al baie hard werk vir iets wat ons graag wou hê. Party van ons moes al baie opofferings maak, verlies in die gesig staar, klippe kou, swaarkry, seerkry, verraai en in die rug gesteek... ons ken almal bloed, sweet en trane en weet dat niks in die lewe maklik kom nie. Dit kom maar alles met 'n knypie sout, 'n knypie seer en onsmaaklikheid. Kan jy aan jou eie bloed, sweet en trane dink wat jy al moes deurmaak?
As Christene word ons virseker nie gevrywaar van swaarkry en seerkry nie - inteendeel, dit is selfs seerder vir ons, omdat ons die onreg aan ons lyf voel. Het jy geweet dat ons ligame uit sowat 40 teelepels tafelsout bestaan (as jy 50kg weeg!) - ons bloed, sweet en trane bestaan uit sout - dis wat ons lewendig maak, aan die lewe hou en daarom is dit ook ons roeping om aan te hou sout wees vir die lewe.
Het jy onlangs met iemand naby jou gesels oor hul seer of swaarkry? As jy rondom jou kyk, besef jy dat jy nie alleen is nie? Almal beleef daagliks bloed, sweet, trane. Die struggle is real! Maar so ook is God!
Lees Matteus 26:37 en Lukas 22:44. Wat leer dit jou van Jesus as mens? Watter swaarkry het Jesus in Sy lewe ervaar? Hy het ook gebloei, gesweet, gehuil om vir my en jou redding en verlossing te bewerkstellig. Ons is met God versoen in ons swaarkry, ons is nie alleen nie. As jy deur die Bybel blaai en rondom jou kyk - almal beleef swaarkry en seerkry - dit verbind ons aanmekaar. Die sout in ons (bloed, sweet, trane) verbind ons aanmekaar en aan God - 'n onverbreekbare verbond wat genesing en verlossing bewerkstellig. Jou roeping is om in die seer, die hoop en die oplossing te bring - sout wat genees!
Lees Filippense 1:27-30. Wat staan vir jou uit in hierdie teksgedeelte? Hoe moet ons lewenswandel lyk, wat beteken dit prakties vir jou? Wat beteken om in "volkome eensgesindheid saam te stry" vir jou in jou daaglikse lewe met mede-gelowiges? Wat maak gelowiges se swaarkry en seerkry anders as ander mense sn? Hoe kan dit 'n voorreg wees om te ly? Jou storie van swaarkry maak 'n verskil in iemand anders se lewe - jou storie van swaarkry word 'n storie van hoop!
Wanneer Jesus in Matteus 5:13 sê: "Julle is die sout vir die aarde," verwys Hy daarna dat ons nie alleen is nie. "Julle" verwys na 'n verbond wat ons met mekaar het, en met Christus. Dis 'n verantwoordelikheid wat ons teenoor mekaar het - om mekaar se laste te dra, om sout vir mekaar te wees, mekaar te ondersteun en sterk te maak, hoop te gee - maar ons kan dit net doen as ons self sout is. As ons bereid is om te bloei, sweet, huil - ons swaarkry en seerkry met mekaar te deel.
Lees 1 Korintiers 12:26. Wat beteken dit vir jou? Hoe kan jy naaste liefde betoon as jy nie weet waarmee jou naaste sukkel nie? Ons liefde vir mekaar groei wanneer ons die sakke sout saam eet, deur die moeilike dinge saamsukkel.
Sout kan nie sout wees as dit nie bind met iets of iemand nie. Sout alleen is net 'n druppel in die emmer, maar saam is ons 'n oseaan - soutwater wat genesing kan bring, hoop kan gee. Hoe kan jy jou eie verhoudings versterk as jy hierdie boodskap hoor? Wat kan jy doen om sout te wees? Hoe beinvloed dit jou roeping op aarde?
Die resultaat is dat God al ons trane opvang (Psalm 56:9) - dis waarvoor Jesus reeds gesterf en gely het - en dat Hy self elke traan gaan afvee (Openbaring 7:14-17). God bring genesing as ons aan Hom verbind bly - en ons bly verbind deur elke druppel bloed, sweet of trane wat ons met mekaar deel.
Net soos wat jou trane, sweet en bloed rerig is, deel van jou alledaagse bestaan, net so is God se genade en liefde rerig - en die behoefte ontmoet die oplossing in oomblikke van nood, seer en swaar. Keep it real! Wat beteken dit vir jou vandag?